पाएं अपने शहर की ताज़ा ख़बरें और फ्री ई-पेपरडाउनलोड करें
बुधवार देर शाम सिटी सिविल अस्पताल में ऑक्सीजन जेनरेशन प्लांट शुरू हो गया। इस प्लांट से प्रति मिनट 200 लीटर और 24 घंटों में करीब 45 जंबो सिलेंडर ऑक्सीजन मिलेगी। 29 अप्रैल को मुख्यमंत्री के उद्घाटन करने के बाद प्लांट के इंस्टालेशन का इंतजार था। प्लांट लगाने वाली कंपनी एबस्टेेम टेक्नोलॉजी के इंजीनियर न आने के कारण इस प्लांट को गेटवे इंजीनियरिंग कॉलेज सोनीपत के प्रो. जोगेंद्र सिंह ने इंस्टाल किया। जो इससे पहले सोनीपत व करनाल में भी ऐसे प्लांट इंस्टाल कर चुके हैं।
अब प्लांट से सीधे मरीज के बेड तक ऑक्सीजन पहुंचेगी। इससे पहले बुधवार दोपहर करीब 1 बजे दाैरा करने पहुंचे स्वास्थ्य एवं गृह मंत्री अनिल विज ने प्लांट को तुरंत शुरू करने के निर्देश दिए थे। विज ने बताया कि प्रदेश के सरकारी अस्पतालों को ऑक्सीजन के मामले में आत्मनिर्भर बनाने के लिए प्रदेश में ऐसे 6 प्लांट मंजूर हुए थे।
उनमें से करनाल और सोनीपत में पहले लगाए जा चुके हैं। जबकि अम्बाला के बाद अब पंचकूला, फरीदाबाद व हिसार में ये प्लांट अगले 2-3 दिन में लगाए जाएंगे। स्वास्थ्य मंत्री ने बताया कि केंद्र सरकार ने प्रदेश सरकार को इन जेनरेशन प्लांट के अलावा 60 ऑक्सीजन प्लांट और दिए हैं। ऐसे अस्पताल जिनकी क्षमता 30, 50, 100 और 200 बिस्तर की है, वहां पर यह ऑक्सीजन प्लांट स्थापित होंगे। कैंट व सिटी में 1 हजार लीटर क्षमता के 2 प्लांट और लगाए जा रहे हैं।
स्वास्थ्य मंत्री ने बताया कि ऐसे प्लांट के लिए सिविल वर्क का काम नेशनल हाईवे को दिया गया है। जिन्हें 7 दिन में सिविल वर्क को पूरा करने के लिए कहा गया है। प्लांट लगाने की जिम्मेदारी डीआरडीओ के साथ केंद्र सरकार की एजेंसी हाइट्स को दिया गया है ताकि ऑक्सीजन उत्पादन का कार्य तेजी से शुरू हो सके।
प्राइवेट अस्पतालों में लगाने होंगे जेनरेशन प्लांट
अनिल विज ने बताया कि ऑक्सीजन प्लांट को लेकर नियमों में बदलाव किया गया है। प्राइवेट अस्पतालों काे अपनी जरूरत के हिसाब से ऑक्सीजन उत्पादन प्लांट लगाने के लिए कहा गया है। इसके लिए 6 माह का समय दिया गया है क्योंकि कुछ अस्पताल बड़े हैं, वे अपने निर्धारित समय के अनुसार तेजी से प्लांट लगाने का काम करेंगे ताकि किसी भी क्षेत्र में लोगों को ऑक्सीजन की कमी का सामना न करना पड़े। यदि कोई प्राइवेट अस्पताल ऑक्सीजन प्लांट नहीं लगाएगा तो उसके खिलाफ सख्त कार्रवाई की जाएगी।
ऑक्सीजन एयर लिफ्ट भी कर रही सरकार
विज ने कहा कि प्रदेश सरकार ऑक्सीजन एयर लिफ्ट भी कर रही है। टैंकरों की कमी की वजह से पूरा कोटा उठाने में दिक्कत आ रही है। वे विदेश से कम से कम 10 टैंकर मंगवा रहे हैं ताकि ऑक्सीजन सप्लाई की चेन बनी रहे।ऑक्सीजन आबंटन को लेकर मुख्यमंत्री मॉनिटरिंग कर रहे हैं।
अस्पतालों में ऑक्सीजन की कमी के सवाल पर कहा कि उन्हें जो ऑक्सीजन कोटा मिल रहा है उसके मुताबिक अलॉट किया जा रहा है। अधिकारियों की टीम बनाई गई है जो इन टैंकर को वीआईपी मूवमेंट दे रही है। मैकेनिक को भी साथ भेजा जा रहा है ताकि रास्ते में कोई परेशानी न हो।
आईएमए ने चार अस्पतालों में और शुरू किए 55 कोविड बेड
कोरोना के लगातार बढ़ते केसों के बीच राहत देने वाली खबरें भी आ रही हैं। जिला अस्पताल में ऑक्सीजन जेनरेशन प्लांट शुरू होने के साथ अब आईएमए भी कोविड मरीजों की मदद के लिए आगे आया है। आईएमए सिटी के प्रेसिडेंट अशोक सारवाल ने बताया कि आईएमए ने 55 बेड कोविड के लिए दिए हैं। इनमें से 15 बेड लीलावती अस्पताल, 10 बेड आदित्य रंजन अस्पताल, 10 बेड डॉ. संतराम अरोड़ा अस्तपाल व 10 बेड ईश्वर अस्पताल ने दिए हैं।
इसके लिए उन्होंने 2 मई को सिविल सर्जन को सूचित कर दिया था। इन अस्पतालों में मरीज एडमिट होना शुरू भी हो गए हैं। इनके अलावा डॉ. पंकज गर्ग के अस्पताल में मरीज भर्ती हाेना शुरू करने जा रहे हैं। हालांकि, पार्क हीलिंग टच, मेहंदीरत्ता, राय अस्पताल व एमएम अस्पताल पहले से ही कोविड के लिए काम कर रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn